公署井詩
作者：陳舜俞
朝代：宋

paragraphs: 老屋蔭大井，置綆百尺修。
疏鑿不知年，人其古諸侯。
源從卞山來，涓涓無時休。
旱地千里赤，淵泉獨清浮。
六月如焰火，寒冽冰雪侔。
萬家濱雙溪，卓此名一州。
纍纍挈瓶人，踵門日見投。
賓至遽欲起，命酌輒復留。
豈不敵醍醐，渴疾飲以瘳。
庠序闕講問，闇淺誰予求。
自反對井德，飲水良可羞。